Jaurová, Zora, poslankyňa NR SR (2024-09-13):
Tak ešte raz, dobrý deň, milé kolegyne, kolegovia, my tu dnes sa tak rozprávame o tom, ako sa učíme o legislatívnom procese a že sa hádam teda zlepšujeme, tak ja v mene tohto zlepšovania sa pokúsim zhrnúť niečo procesné, aby sme sa niečo naučili. Lebo ten zákon, ktorý prerokúvame, je teda ďalší v rade tých zákonov, ktoré SNS predložila ako tie trójske kone, lebo potrebovala pootvárať vlastne všetky tie zákony. A kým napríklad v tých fondoch na to použili nejaký neškodný post v dozornej komisii a v pamiatkovom fonde na to použili takýto, vlastne tú nezmyselnú vec s tým predkupným právom, tak pri KULT MINOR, respektíve Fonde na podporu kultúry národnostných menšín na to použili vietnamskú menšinu. A to je podľa mňa troška problém, väčší ako pri tých iných fondoch, lebo tá vietnamská menšina bola teda úradne schválená na základe počtu ľudí, ktorí sa k nej hlásia, ako menšina, a tým pádom je potrebné vlastne novelizovať zákon o tomto fonde a pridať ju medzi všetky ostatné menšiny, ktoré tento fond podporuje. A, preboha živého, prečo toto by mal byť poslanecký návrh, že áno? To je čisto vládna agenda príslušného ministerstva. A vedela by som si dokonca predstaviť, že za istých okolností by to mohol byť poslanecký návrh, kedy vlastne by to zaručovalo to, že sa to urobí čo najskôr, že aby čo najskôr tá vietnamská menšina mohla dostávať tie prostriedky. No, prosím pekne, my tu ten zákon máme od januára. Je september. Keby v januári ministerstvo kultúry ten zákon predložilo, tak už dávno vietnamská menšina čerpá. Ale nie, my sme potrebovali, teda my nie, ale SNS potrebovala proste nejaký vehikel na to, aby otvorila zákon o Fonde na podporu kultúry národnostných menšín. A tu sme počuli, že je to akútna vec, no od januára je dosť veľa času, a tu sme počuli, a ja s tým úplne súhlasím, že vietnamská menšina nemá byť obeť politických sporov. No vy ste z nej urobili obeť politických sporov! Vy ste ju zneužili na túto svoju pochybnú legislatívnu prax, aby ste mali niečo, na základe čoho ten zákon viete otvoriť, a preto sa ten zákon tu kope zo schôdze na schôdzu a vietnamská menšina nedostáva peniaze. A áno, však my sme na už na to, o tom aj na výbore rozprávali, že proste problémy Fondu na podporu kultúry národnostných menšín sú oveľa väčšie, oveľa väčšie a sú tam od začiatku, lebo ten fond je zle nastavený od samého začiatku, na rozdiel od tých iných dvoch fondov. Lenže nie, my sme tu novelizovali zákony o dvoch fondoch, ktoré fungovali perfektne a ktoré sú teraz paralyzované vďaka vašim novelám, ale fond, ktorý od začiatku funguje zle a od začiatku sú s ním problémy, tak ten nenovelizujeme. Tak ja neviem už, čo tu vlastne robíme, alebo že kto robí tie zákony, alebo prečo ich takto prijímame. A takisto vieme všetci veľmi dobre, ktorí do tej problematiky nejako vidíme, že jedným z problémov Fondu na podporu kultúry národnostných menšín je súčasná riaditeľka, ktorá proste nezvláda tú pozíciu. Ale nie, my odvolávame riaditeľov fungujúcich kultúrnych inštitúcií, teda pani ministerka menovite, ktoré fungujú, ktoré majú najlepšie výsledky za celé svoje dejiny, ale túto riaditeľku, ktorá evidentne nezvláda svoju prácu, kde ten fond nie je schopný vôbec prideľovať dotácie, čo v minulosti bol napriek tým problémom, ktoré mal odjakživa, ale tú neriešime. Tak ja, viete, že my sa veľa bavíme na výbore o dobrých a zlých úmysloch, ktoré tu máme, ale môžem ja veriť v nejaký dobrý úmysel pri takýchto zákonoch a pri takýchto procesoch? Proste tento zákon je výborná ukážka toho, ako od začiatku zlý úmysel, ktorým bola snaha nejako obísť legislatívny proces alebo ho oklamať, môže uškodiť aj čiastkovým dobrým zámerom, lebo, samozrejme, vietnamská menšina má dostať ten svoj podiel na financovaní z fondu. Ale vy ste z nej urobili obeť, vy ste z nich urobili obeť! Čiže napriek tomu, samozrejme, že ja bytostne nesúhlasím proste s takýmto spôsobom legislatívneho procesu, že ja nesúhlasím ani s mnohými vecami, ktoré v tom zákone sú, tak my zrejme nakoniec vám zaňho zahlasujeme, ale zahlasujeme vám zaňho kvôli tomu, aby tá vietnamská menšina dostávala konečne tie peniaze. Ale vy si to viete inak schváliť aj sami, samozrejme, ale ide skôr ako keby o symbolickú vec. Len ja by som veľmi rada odchádzala vlastne z tohto pléna aspoň občas s tým, že budem hrdá na to, čo tu schvaľujeme a ako to tu schvaľujeme. A že budem mať pocit, že robím niečo zmysluplné a že to robím správnym spôsobom. Tak, prosím vás pekne, fakt to poďme takto robiť, poďme sa rozprávať o tom, ako ten fond môže, aká reforma sa v tom fonde môže urobiť. Lebo vy ste to tu naznačili, že teda nejaká sa pripravuje. No ja pevne verím, že ju nepripravuje pán Machala, lebo to teda dopadne asi ako STVR, čiže ja by som bola veľmi rada, keby do tej debaty o tom, ako sa ten fond má reformovať, boli naozaj zapojení ľudia, ktorí sa tomu rozumejú, boli zapojení tí stakeholdri a boli zapojení napríklad aj členovia výboru pre kultúru a médiá naprieč politickým spektrom, lebo iba ak to tak urobíte, tak to proste môže dobre fungovať. A vy dobre viete, vy dobre viete, že... dobre, budem iba za seba hovoriť, že vy dobre viete, že ja mám vždy primárny úmysel pomôcť kultúre a že politika prichádza až potom. Tak skúste to aj vy tak robiť, ak si teda niekto z vás vie poradiť s pánom Machalom, čo asi je najväčší problém v tomto celom, a skúsme vylepšovať veci v kultúre a nie ich iba ničiť. Lebo zatiaľ vidíme len veci, ktoré sa zničili, a ja by som veľmi rada po týchto štyroch rokoch môjho prvého obdobia v tomto parlamente mala pocit, že aspoň niečo sa podarilo urobiť. Ďakujem.